open-index/open-wikipedia-markdown huggingface dataset:
PKC Group

**PKC Group Oyj** on Soome päritolu tööstusettevõte, mis keskendub auto-, telekommunikatsiooni- ja elektroonikatööstuste jaoks juhtmeköidiste ja ühenduskaablite arendamisele ja valmistamisele.

2015. aastal teeniti müügitulu 908,0 miljonit eurot. Selle perioodi lõpul töötas ettevõttes 21 764 inimest.

PKC Group on noteeritud Helsingi börsil (PKC1V). Ettevõtte aktsionäride sekka kuulub ka Harju Elekter, kelle käes on ligi 4,6% aktsiatest.

Ettevõtte turukapitalisatsiooniks oli 2016. aasta oktoobri seisuga 413 miljonit eurot. Jaanuaris 2017 tegi India ettevõte Motherson Sumi Systems PKC Groupi aktsionäridele ülevõtupakkumise summas 571 miljonit eurot.

Lisaks Soomele tegutsetakse Eestis, Brasiilias, Hiinas, Saksamaal, Leedus, Mehhikos, Poolas, Venemaal, Serbias ja USA-s.

## PKC Eesti

PKC Groupi Eesti tütarettevõte kannab nime **[[PKC Eesti|PKC Eesti AS]]**. Veel 2014. aasta algul anti Eestis tööd 1173 inimesele, kuid sama aasta lõpus suleti kulude kärpimise eesmärgil Haapsalu tehas. 2017. aasta märtsis suleti ka Keila tehas ning viidi tööjõumahukam tootmine Leetu ja Venemaale. Eestisse on jäänud ainult tootearenduse, IT, finants- ja personalihaldusega tegelev osakond, mis pakub tööd ligi sajale inimesele.

## Viited

## Välislingid
* Ettevõtte koduleht
Pillimuuseum

**Pillimuuseum** asub Tartu maakonnas Rõngu alevis aadressil Valga maantee 1, ajaloolise Kõvera kõrtsi hoone paremas tiivas.

Muuseumi avas Tõnis Lukas 24. mail 2014 (kes toona töötas  Eesti Rahva Muuseumi direktorina) umbes kolmesaja eksponaadiga. 2022. aasta seisuga on väljapanekus juba kaugelt üle 3000 museaali. Asutuse eestvedajateks on Anti Mehine, Piret Terve, Triin Norman ja Meelis Külaots.

Pillimuuseumis eksponeeritakse peamiselt mitmesuguseid pille, aga ei puudu ka raadiod, grammofonid, magnetofonid, lavatehnika ja muidugi valgustehnika.

## Eksponaate
Väljapanekutest võib leida:

* Tarmo Pihlapi pianiino

* Gennadi Podelski pianiino

* Aleksander Lätte pianiino

* Helen Nõmme pianiino

## Pilte

File:Rõngu pillimuuseum 2023 01.jpg
File:Rõngu pillimuuseum 2023 02.jpg
File:Rõngu pillimuuseum 2023 03.jpg


## Viited

## Välislingid
* "Pillimuuseum Kõverasse kõrtsi" Maaleht, 1. mai 2014
Leonard Leisching

**Leonard John Leisching** (11. september 1934 – 25. veebruar 2018) oli Lõuna-Aafrika poksija.

Leisching sai sulgkaalus (kuni 57 kg) 1952. aasta Helsingi olümpiamängude poksivõistlustel pronksmedali, kaotades poolfinaalis hilisemale kuldmedali- ja olümpiavõitjale Ján Zacharale (Tšehhoslovakkia).

## Viited

## Välislingid
*
Kaupo Kalda

**Kaupo Kalda** (sündinud 20. novembril 1973 Tallinnas) on droonifotograaf ja ettevõtja.

## Elulugu
Ta on õppinud Tallinna 37. Keskkoolis ja seejärel Tallinna Tehnikaülikoolis (lõpetamata).

1996. aastal asutas portaali OK.EE ja veidi hiljem oma esimese ettevõtte. Ta on üks 2011. aastal asutatud heategevusportaali Help.ee loojaid.

## Fotograafia
Fotograafiaga puutus kokku juba lapsepõlves, kui oli n-ö klassi fotograaf. Aktiivsemalt hakkas fotograafiaga tegelema digikaamerate tulles 2005. aastal, peamiselt loodusfotoga. Lemmikteemadeks maastikud, eriti meremaastikud ning ka makrofoto. 2014. aastast hakkas pildistama drooniga, algul hobi korras, aasta hiljem juba elukutselisena, pakkudes aerofotode teenust. Pildistab hobi korras maastikke, tööna peamiselt kinnisvara.

Ta on oma valdkonna fanaatikuid koondava Drooniklubi asutaja, kirjutab droonialaseid artikleid ning on teinud Lennuametiga koostööd ajurünnakus, kuidas droonielu Eestis turvalisemalt korraldada.

## Tunnustus
* 2007 – Timberlandi Metsiku Looduse fotokonkurss, kategooria "Looduse loov nägemine", I koht fotoga "Õun".
* 2008 – Looduse Aasta Foto, kategooria "Maastikud", III koht fotoga "Tormiratsud".
* 2009 – Looduse Aasta Foto, kategooria "Inimene ja loodus", žürii äramärgitud töö "Tulihobused"
* 2015 – rahvusvaheline fotoportaal 500px paigutas Tai foto oma keskkonda lisatud droonifotode seas 4. kohale.
* 2015 – Looduse Aasta Foto kuldmedal (Tantsiv Hunt) fotoga "Pakri pank", kategoorias "Inimene ja loodus". See on esimene drooniga tehtud võidupilt Eestis.

## Disainialane tegevus
Ta oli 2000. aastal asutatud digiagentuuri OKIA üks asutajaid. Kalda töötas seal strateegi ja kasutuskogemuse analüütikuna.

2018. aastal asutas ta disainistuudio Reactive, mis tegeleb digitaalsete toodete kasutuskogemuse ja disainiga.

On oma valdkonna huvilisi koondava Veebiklubi asutaja ning kuulub ühingusse Art Directors Club of Estonia. On kuulunud paljude erialakonkursside žüriidesse, ka rahvusvaheliselt.

## Fotoloomingu näiteid

Siseministeeriumi valgustatud hoone.jpg|Siseministeeriumi hoone
Riigikogu hoone, Kaupo Kalda foto (2016).jpg|Riigikogu hoone
Ülemiste veepuhastusjaam.jpg|Ülemiste veepuhastusjaam


## Isiklikku
Elab Tallinnas, tal on elukaaslane ja üks poeg. Armastab reisimist, teatrit ja head muusikat.

Isa Uku, ema Helle ja illustraatorist õde Elo Annion.

## Viited

## Välislingid

* Kaupo Kalda koduleht
* Kaupo Kalda postitused Photopointi ajaveebis
* Artiklid märksõnaga "Kaupo Kalda" Delfis
* Kaupo Kalda "Kaugjuhitav internetitõde" Postimees, 28. jaanuar 2010
* Villu Zirnask "Kaupo Kalda: Tööotsijate kohta guugeldades leiab harva negatiivset" Eesti Päevaleht, 3. aprill 2012
* "Kaupo Kalda: kodus töösse süveneda ma ei suuda" Äripäev, 22. juuni 2013
* "Imeilus galerii! Eesti fotograafi kaunid Tallinna vanalinna kaadrid löövad internetis laineid" Postimees, 20. jaanuar 2016
* "Kaupo Kalda arvamuslugu: Turvavabariigi argipäev" Geenius.ee, oktoober 2016
Talumuuseum

**Talumuuseum** on muuseum, kus säilitatakse ja eksponeeritakse mingit talukohta.

## Eesti talumuuseume

*Carl Robert Jakobsoni Talumuuseum
*Jürimardi talumuuseum
*Jürissaare talumuuseum
*Kalame talumuuseum
*Koela talumuuseum
*Kolgaküla talumuuseum
*Mihkli Talumuuseum Hiiumaal
*Mihkli Talumuuseum Saaremaal
*Paduvere talumuuseum
*Pulli küla talumuuseum
*Põlluotsa talumuuseum
*Soera Talumuuseum
*Tammisaare Talumuuseum
*Toomani talumuuseum
*Velise Sillaotsa Talumuuseum
*Veskimetsa talumuuseum
*Väike-Männiku talumuuseum
*Värska talumuuseum

## Vaata ka
* Vabaõhumuuseum
Paul Härmson

**Paul-Friedrich Härmson** (20. mai 1922 Mäksa vald, Tartumaa – 2. juuni 1995 Tallinn) oli eesti arhitekt.

1941. aastal lõpetas ta Tartu 4. Keskkooli. 1952. aastal lõpetas ta kiitusega Tallinna Polütehnilise Instituudi ehitusteaduskonna arhitektuuri eriala.

1964. aastal kaitses ta Tallinna Polütehnilises Instituudis teaduste kandidaadi kraadi arhitektuuri alal väitekirjaga "*Основные этапы развития старого Таллина и вопросы его реконструкции в соответствии с требованиями современного градостроительства*". Oma kandidaaditöös analüüsis ta Tallinna vanalinna hoonestuse seisukorda ja tegi ettepaneku lammutada kuni 70% vanalinna hoonetest. Tema ettepanek oli ka rajada läbi vanalinna magistraal Balti jaamast Tallinna Kaubamajani ja selle äärde uus Tallinna Linna Rahvasaadikute Nõukogu Täitevkomitee hoone ning Toompea nõlvale Snelli tiigi äärde kümnekorruselisi elamuid.

Ta töötas Eesti Projektis projekteerijana 1952–1958, Ehituse Teadusliku Uurimise Instituudis vanemteadurina 1961–1971 ja linnaehituse laboratooriumi juhatajana 1974–1982, Tallinna Polütehnilise Instituudi arhitektuuri kateedris tunnitasulise õppejõuna 1963–1966 ja dotsendina 1971–1975 ning instituudis Eesti Ehitusmälestised vanemteadurina 1983–1990.

## Teoseid
### Projekteeritud hooned
*Elamu Narva maantee 8, Tallinn. 1956
*Elamu Narva mnt 18, Tallinn. 1957
*Elamu Narva mnt 24, Tallinn. 1959
*Heliloojate Maja Lauteri tänav 7, Tallinn. 1964. Kaasautor Udo Ivask
*Salme tänav 12, J. Tombi nim. Kultuuripalee. 1965

### Võistlusprojekte
*Vanemuise teatrimaja võistlus, Tartu. 1958. Kaasautor Alar Kotli. II auhind
### Raamatud
*"Linnad läbi aegade". Valgus. Tallinn 1984
*"Tänavad läbi aegade". Valgus. Tallinn 1989

## Viited

## Kirjandus
Piret Lindpere. "Härmson, Paul, arhitekt ja linnauurija". // Eesti kunsti ja arhitektuuri biograafiline leksikon. Eesti Entsüklopeediakirjastus. Tallinn 1996. Lk 117-118

## Välislingid
*Härmson, Paul - Ehituse Teadusliku Uurimise Instituudi linnaehituse laboratooriumi juhataja, dotsent. Rahvusarhiivi fotode andmebaas
*Haud Tallinna Liiva kalmistul
Dennis Shepherd

**Dennis Graham Shepherd** (11. oktoober 1926 Johannesburg – 13. juuni 2006 Johannesburg) oli Lõuna-Aafrika poksija.

Shepherd sai sulgkaalus (kuni 58 kg) 1948. aasta Londoni olümpiamängude poksivõistlustel hõbemedali, kaotades finaalis kuldmedali- ja olümpiavõitjale Ernesto Formentile (Itaalia). 

## Viited

## Välislingid
*
Mikroelektroonika

**Mikroelektroonika** on elektroonika haru, mille valdkonda kuulub üliväikeste, paljudest (kuni miljarditest) elementidest koosnevate elektroonikalülituste loomine, valmistamine ja rakendamine. Mikroelektroonikale pani aluse pooljuhttehnoloogial põhineva integraallülituse loomine 1958. a. (Jack Kilby, USA).

Kui esialgu oli elementide suurus väljendatav mikromeetrites, siis tänapäeval on see jõudnud kümnete nanomeetriteni. Sellega on pooljuhtkristalli pinnaühikule mahtuvate elementide arv kasvanud oluliselt, digitaaltehnikas lausa miljoneid kordi.

## Vaata ka
*Mikrotehnoloogia
*Pooljuhttehnoloogia

## Viited
Mikrotehnoloogia

**Mikrotehnoloogia** käsitleb niisuguste kehade ja nendest moodustatud struktuuride tootmismenetlusi, mille mõõtmed jäävad vahemikku 0,1–1000 mikromeetrit. 

Kui struktuuriüksuste mõõtmed on väiksemad kui 0,1 μm (100 nm), on tegemist nanotehnoloogiaga.

Mikrotehnoloogilisi menetlusi rakendati kõigepealt integraallülituste valmistamisel (vt pooljuhttehnoloogia), alates 1990. aastatest ka mitmes muus valdkonnas, näiteks
*elektromehaanilised mikrosüsteemid (MEMS), mille koosseisu võib kuuluda (lisaks elektroonilistele) mehaanilisi, optilisi, (bio)keemilisi jm komponente;
*mikrooptilised sensorid ja täiturid;
*analüütilised mikrosüsteemid, näiteks mikrokoguses proovi vajav (bio)keemiline analüsaator ühel kiibil (kiiplabor, inglise *lab-on-a-chip*);
*mikrovoolistehnoloogia – kasutab vooliste (vedelike, gaaside) mikromõõtmelises ruumis käitumise iseärasusi;
*vedelkristallekraanid (LED-kuvarid);
*päikeseelemendid ja -paneelid.

## Vaata ka
*Nanotehnoloogia
Traianuse sild

**Traianuse sild**, ka **Apollódorose sild üle Doonau jõe**, (ladina keeles: *Pons Traianus*; serbia keeles: Трајанов мост; rumeenia keeles: *Podul lui Traian*) oli puitsild  üle Doonau jõe 2. sajandil. See oli esimene püsisild Doonau alamjooksul. 

Sild jäi Raudväravast umbes 14 km allavoolu. Tänapäeval on selles asukohas jõe põhjakaldal Rumeenia linn Drobeta-Turnu Severin ja vastaskaldal Serbia linn Kladovo.

Apollodorose Doonau silla avade (35 m) ulatus püsis ületamatuna 16 sajandit.   

## Silla rajamine

Püsisilla üle Doonau projekteeris ja ehitas keiser Traianuse käsul Apollodoros Damaskusest  aastatel 103–105 Daakia sõjakampaania vajadusteks. 

Sild oli puidust kivist sillasammastega. Tarinduselt paljuavaline kaarsõrestiksild ülalasuva sõiduteega. Silla otstes olid väravaehitised ja äärmised kitsamad avad olid kivivõlvtarinduses.  

Kivist jõesambaid rajati kokku 20. Sammastele toetusid puidust kaarjad avaehitised sildeavadega 35 m (teistel andmetel 52 m ja 57 m). 

Silla kogupikkus oli 1135 m, laius 14,55 m ja kõrgus 18,6 m.

## Mälestuse jäädvustamine
Roomas keiser Traianuse sõjaliste võitude auks 113. aastal püstitatud Traianuse sambal on bareljeef, mis kujutab Traianuse silda.

## Viited

## Välislingid

*The only remains of the bridge
*Trajan's Bridge
*Trajan's Bridge. Video. vimeo.com
Saviaru oja

**Saviaru oja** on oja Sakala kõrgustiku edelaosas, Viljandi maakonnas Mulgi vallas Ainja ja Äriküla külas.

Oja pikkus on 550 m, langus 10,5 m ja lang 19 m/km. Oja saab alguse 95 m kõrguselt Ainja külas Ainja Sinejärvest ja suubub samas külas 84,5 m kõrgusel paremalt poolt Kõpu jõkke. Oja voolab ka läbi Äriküla.

Oja kuulub Lääne-Eesti vesikonda ja Pärnu alamvesikonda.
Legeerimine

**Legeerimine** (lad k *ligare* ’siduma, ühendama’) on ainele lisandite manustamisega seotud mõiste:
*metallurgias – metallile või sulamile peamiselt metalliliste lisandite manustamine selle füüsikalis-keemiliste või tehnoloogiliste omaduste parandamiseks;
*pooljuhttehnoloogias – pooljuhi kristallistruktuurisse võõraatomite (doonor- või aktseptorlisandite) sisestamine, et saada soovitava juhtivustüübiga (elektron- või aukjuhtivusega) materjali.

## Viited
ISKE

**ISKE** ehk **Infosüsteemide kolmeastmelise etalonturbe süsteem** on Eesti avaliku sektori andmeturbe standard. ISKE eesmärk on tagada andmekogude, infosüsteemide ja neid haldavate asutuste piisava tasemega turvalisus. 

Süsteem on loodud eelkõige riigi ja kohalike omavalitsuste kasutatavate infosüsteemide jaoks, kuid seda saavad kasutada ka äriettevõtted. ISKE on kehtestatud Vabariigi valitsuse määrusega "Infosüsteemide turvameetmete süsteem".

ISKEs on kirjeldatud kolm turbe taset: madal (L), keskmine (M) ja kõrge (H). Infovara resulteeriv turbetase leitakse selles töödeldavatele andmetele määratud turvaklasside kaudu. Turvaklasside määramisel lähtutakse teabe konfidentsiaalsusest (S), teabe terviklikkusest (T), aegkriitilise teabe käideldavusest (K), teabe hilinemise tagajärgede lubatavast kaalukusest (R). ISKEt ei kasutata riigisaladust töötlevate infosüsteemide turvamiseks. 

**Päritolu**: Valdo Prausti õppematerjalide kohaselt on ISKE juured Saksamaal, Saksa Infoturbe Liiduameti BSI loodud Grundschutzi metoodikas. Turbeastmete L ja M meetmed on sealt väheste muudatustega üle võetud, jagades need rakendamisprioriteetide (esimene ja teine) järgi L- ja M-astmeteks. Kõrge turbetaseme H meetmed on välja töötatud Eestis, võttes aluseks hulga rahvusvahelisi juhendmaterjale ning kõrgtaseme turbe ”hea tava” oskusteabe.

Alates aastast 2022 hakkab ISKE-t asendama uus Eesti infoturbestandard E-ITS. Üleminek uuele standardile toimub 2022. ja 2023. aasta jooksul.

## Vaata ka
* Eesti infoturbestandard
* Riigi Infosüsteemi Amet

## Viited

## Välislingid
* ISKE-st Riigi Infosüsteemi Ameti veebilehel
* ISKE portaal
Apollodoros Damaskusest

**Apollodoros Damaskusest** (kreeka keeles: Ἀπολλόδωρος) oli süüria-kreeka päritolu vanarooma insener ja arhitekt (akme 2. sajandi algus). Ta oli keiser Traianuse ülemarhitekt. Keiser Hadrianuse ajal sattus ta ebasoosingusse.

Ta oli pärit Damaskusest, Rooma keisririigi Süüria provintsist.

Aastatel 103–105 projekteeris ja ehitas ta  keiser Traianuse käsul Daakia sõjakampaania vajadusteks 1,1&nbsp;km pikkuse silla üle Doonau jõe (Traianuse sild).

Ta ehitas Roomas keiser Traianuse sõjaliste võitude auks Traianuse foorumi (väljakuansambel valmis 112. aastal) ja püstitas sellele väljakule Traianuse samba (valmis 112, samba pidulik avamine aastal 113). Ajavahemikus 114–117 valmis Beneventos Apollodorose ehitatud Traianuse triumfikaar.

Arvatakse, et paljuavalise Alconétari kivivõlvsilla (üldpikkus 290 m, suurima ava sille 15 m) Hispaanias üle Tejo jõe ehitas samuti Apollodoros.

## Teadus
Ta kirjutas uurimuse piiramismasinatest "Πολιορκητικά" ('Piiramismasinad').

## Mälestuse jäädvustamine
Apollodorose järgi nimetati üks Merkuuri kraatritest.

## Välislingid

*Forum of Trajan. Video. youtube.com
Reet Laul

**Reet Laul** (sündinud 18. märtsil 1939 Tallinnas) on eesti pianist.

Ta lõpetas 1957. aastal Tallinna Muusikakooli ja 1962. aastal Tallinna Riiklik Konservatooriumi Laine Metsa klaveriklassi. 

Aastail 1960–1966 töötas ta Tallinna Riiklikus Konservatooriumis kontsertmeistrina ja Tallinna 22. Keskkoolis klaveriõpetajana, 1966–1987 Estonia teatris ja 1987–1997 Eesti NSV Riiklikus Filharmoonias kontsertmeistrina. Tegutses ka RAM-i poistekoori kontsertmeistrina.

## Isiklikku
Tema abikaasa oli koorijuht Venno Laul, nende tütar on arst Meeli Hirvonen ja poeg ettevõtja Indrek Laul.

## Tunnustus
* 1985 Eesti NSV teeneline kunstitegelane

## Viited
Arsen Pavlov

**Arsen Pavlov** (2. veebruar 1983 Uhta – 16. oktoober 2016 Donetsk), tuntud ka kui **Motorola**, oli Venemaa kodanik, kes juhtis 2014. aasta aprillis alanud Donbassi sõjas valitsusvastast Pataljoni Sparta.

## Elulugu
Pavlov hukkus improviseeritud lõhkekeha plahvatuse läbi Donetskis asuva elamu liftis.

## Viited
Aleksei Zõbin

**Aleksei Zõbin** (11. august 1933 Rootsiküla – 27. juuli 2005) oli Eesti insener ja poliitik.

Ta lõpetas aastal 1957 Leningradi Raudteeinseneride Instituudi.

Ta on töötanud Tallinna tootmiskoondises Punane Ret, ta on olnud seal parteiorganisatsiooni sekretäri (partorgi) asetäitja.

Aastatel 1990–1992 oli ta Eesti Vabariigi Ülemnõukogu saadik.

Ta oli 1994 asutatud Eesti Vene Rahvapartei juht, hiljem Vene Erakonna Eestis juhatuse liige. 

Zõbin oli Tallinna linnavolikogu liige.

## Viited
Kristjan Tiirik

**Kristjan Tiirik** (sündinud 25. augustil 1982 Tartus) on eesti jalgpallur (poolkaitsja, ründaja).

Ta mängib Eesti meistriliiga klubis Tartu JK Tammeka. 

## Mängijakarjäär
### Klubi
#### Tartu JK Tammeka

## Karjääri statistika
*Uuendatud seisuga 17. oktoober 2016*
### Klubi

## Saavutused
### Klubi
;Tartu JK Tammeka:
* Esiliiga: 2004
* II liiga lõuna/lääs: 2001

;JK Luunja:
* III liiga lõuna: 2010

## Viited

## Välislingid
*Eesti Jalgpalli Liidu profiil
*Transfermarkti profiil
Ernesto Formenti

**Ernesto Formenti** (2. august 1927 Cassina Savina, Cesano Maderno vald, Monza ja Brianza provints – 5. oktoober 1989 Seregno vald, Monza ja Brianza provints) oli Itaalia poksija.

Formenti oli sulgkaalus (kuni 58 kg) kahekordne Itaalia meister aastatel 1948–1949.

Ta võitis sulgkaalus (kuni 58 kg) 1948. aasta Londoni olümpiamängude poksivõistlustel kuldmedali ning tuli olümpiavõitjaks.

Ta osales Euroopa eest 1949. aastal sulgkaalus (kuni 126 naela ehk 57,2&nbsp;kg) maavõistlusel USA Kuldkinda-turniiri võitja meeskonnaga ning võitis 18. mail Chicagos oma kohtumises Eugene Robnetti. 

## Elukutselisena
Formenti poksis juulist 1949 kuni juunini 1954 elukutselisena. Ta osales kokku 48 kohtumisel ning võitis neist 40 (neist 5 nokaudiga), kaotas 5 (need kõik nokaudiga) ja viigistas 3 kohtumist. 

Ta oli 20. juunist 1950 kuni 8. juulini 1952 Itaalia meister sulgkaalus (kuni 126 naela ehk 57,2&nbsp;kg).

## Viited

## Välislingid
* 
*Ernesto Formenti lehel ''BoxRec''. Inglise keeles
Fotoresist

**Fotoresist** (ingl k *photoresist*) ehk fotolakk (saksa k *Fotolack*) on polümeerne valgustundlik materjal, mida kasutatakse fotolitograafia protsessides integraaallülituste ja trükkplaatide valmistamisel. Fotoresisti säritamisel (tavaliselt laseri ultraviolettkiirgusega valgustamisel) muutub selle koostis fotokeemiliste reaktsioonide tulemusel nii, et see lahustub teatud ainetes. Fotoresist kantakse töödeldavale pinnale ja säritatakse läbi fotošablooni (vajaliku mustriga maski), nii et moodustuvad lahustatavad pinnaosad (aknad) edasiseks töötlemiseks.

Olenevalt fotoresisti lahustuvusomadustest eristatakse negatiiv- ja positiivresiste.
*Negatiivresisti lahustuvus säritamisel järsult väheneb – säritatud pinnaosadel resist polümeriseerub ning muutub ilmutamisprotsessis lahustamatuks, s.t katab säritatud pinnaosad, valgustamata pinnaosadelt resist lahustub:

*Positiivresisti lahustuvus säritamisel suureneb – säritatud pinnaosadel muutub resist lahustuvaks ja ilmutamise järel eemaldatakse, nii et alles jäävad ainult säritamata (maskiga kaetud) pinnaosad.

Fotoresistide tähtsamad lähtematerjalid on polümeerid (nt polümetüülmetakrülaat, polümetüülglutarimiid) ja epoksüvaigud (nt fotolakk SU-8). Ilmutina on kasutusel näiteks tsüklopentanoon või gammabutürolaktoon, 

## Vaata ka
*Pooljuhttehnoloogia
*Fotolitograafia
Margarita Simonjan

**Margarita Simonjan** (vene keeles Маргарита Симоновна Симоньян; sündinud 6. aprillil 1980 Krasnodaris) on armeenia päritolu Venemaa ajakirjanik-propagandist, alates 6. aprillist 2005 telekanali Russia Today peatoimetaja ning alates 31. detsembrist 2013 uudisteagentuuri Rossija Segodnja peatoimetaja. 

Margarita Simonjan sündis 1980. aastal Lõuna-Venemaal Krasnodaris armeenlastest vanemate tütrena. Mõlema vanema suguvõsa pärineb Osmanite riigist tulnud põgenikest: isapoolne suguvõsa on pärit Trabzonist, 1915. aastal armeenlaste genotsiidi ajal põgeneti Krimmi; ema on sündinud Sotšis, emapoolne suguvõsa on 19. sajandil Osmanite riigist välja rännanud. 

Simonjan kasvas üles töölisperes, kus tegi juba varakult kooli kõrvalt tööd. Isa parandas külmikuid, ema oli kodune. Majas, kus pere elas, polnud ei kütet ega veevärki, maja ainsas käimlas, mida kasutasid kõik maja elanikud, oli lihtsalt auk põrandas. Teismelisena õppis ta ühe õppeaasta vahetusõpilasena USA's New Hampshire'is. Venemaa 1998. aasta suure majanduskriisi ajal läks ta 18-aastaselt Kubani ülikooli ajakirjandusõppurina tööle kohalikku Krasnodari krai televisiooni, kus sai algul 20 dollarit kuus palka. 19-aastaselt läks ta kohaliku televisiooni reporterina kajastama teist Tšetšeenia sõda, mis toimus samas kõrvalregioonis.   

2002. aastal sai ülevenemaalise riikliku telekanali Rossija-1 Krasnodari korrespondendiks, kellena kajastas 2004. aasta Beslani pantvangikriisi ja oli esimeste sinna jõudnud ajakirjanike seas. Pärast Beslani sündmusi suundus Simonjan Rossija-1 korrespondendiks Moskvasse, kajastades seal Venemaa presidendi tegevust. Sellisesse ametisse võetakse Venemaa presidendile kõige lojaalsemaid inimesi. 

2005. aasta aprillis nimetati ta vastloodud telekanali Russia Today peatoimetajaks. 2013. aasta detsembris nimetati ta lisaks vastloodud Venemaa riikliku uudisteagentuuri Rossija Segodnja peatoimetajaks.

Septembris 2024 kehtestas Ameerika Ühendriikide Rahandusministeerium Simonjani vastu sanktsioonid seoses sekkumisega 2024. aasta Ameerika Ühendriikide presidendivalimistesse.

## Isiklikku
Tema abikaasa on armeenia päritolu Venemaa filmirežissöör Tigran Keosajan, neil on kaks tütart ja poeg.

## Viited

## Välislingid
* Profile. Margarita Simonyan BBC Radio 4 saade (helifail), 17. märts 2018
Guy Debord

**Guy Louis Debord** (; 28. detsember 1931 – 30. november 1994) oli Prantsuse marksistlik filosoof, kirjanik ja stsenarist. Debord oli Letristliku Internatsionaali liige ja kuulus Situatsionalistliku Internatsionaali asutajate hulka. Tema tuntuim teos on 1967. aastal ilmunud "Vaatemänguühiskond".

## Teoseid eesti keeles
"Vaatemänguühiskond". Prantsuse keelest tõlkinud Anti Saar. Tallinna Ülikooli Kirjastus, Tallinn 2013, 187 lk; ISBN 9789985587652
Võimalikkus

**Võimalikkus** (kreeka keeles *dynamis*, ladina keeles *possibilitas*, *potentia*, saksa keeles *Möglichkeit*) on 
:1) asja mõeldavus (*die Denkbarkeit einer Sache*), vastavuses mõtlemise reeglitele (*den Denkgesetzen gemäß*) mõeldud-olla-võimine (*das Gedacht-werden-können*), vasturääkivuse puudumine (formaal-loogiline võimalikkus) (*die Widerspruchslosigkeit (formal-logische Möglichkeit)*), 
:2) asja, sündmuse, suhte ollavõimise võimalikkus (*das Seinkönnen einer Sache, eines Geschehens, einer Relation*), objektiivne mõeldavus (*die objektive Denkbarkeit*) vastavalt kogemuse reeglitele (*gemäß den Gesetzen der Erfahrung*), kogemuslikule tegelikkusele (materiaalne või reaalne võimalikkus) (*der erfahrbaren Wirklichkeit (materiale oder reale Möglichkeit)*), 
:3) potentsiaalsus (*die Potenz*), võimekus (*das Vermögen*). 

Loogiline võimalikkus ja reaalne võimalikkus ei ole mitte asja omadused, vaid üksnes mõtlemise ja selle objektide suhte (*Beziehung*) või senisele tunnetusele põhineva fakti oodatavuse (*die Erwartung eines Tatbestandes auf Grund der bisherigen Erkenntnis*) väljendus (*Ausdruck*). 

Võimatu on see, mis on vastuolus mõtlemise reeglite (*Denkgesetzen*) või teaduslikult saadud kogemusega (*wissenschaftlich verarbeiteten Erfahrung*).

## Välislingid
* Eisler, Rudolf (1904). Möglichkeit – ''Wörterbuch der philosophischen Begriffe''
Epitoom

**Epitoom** (inglise keeles *epitome*, prantsuse keeles *épitome*, saksa keeles *Epitome*, soome keeles *epitoomi*,  vene keeles *эпитома*) on raamatukogunduses mingi ala lühiülevaade või suurema teose väljavõte või kokkuvõte.

## Välislingid
* Epitoom – ''Raamatukogusõnastik''. Eesti Rahvusraamatukogu
Martin Jõgi

**Martin Jõgi** (1. november 1875 Kambja – 14. detsember 1955 Pärnu) oli eesti vaimulik.

Martin Jõgi sündis Kambjas, kuid asus juba noorena elama Venemaale. Ta õiendas õpetajaameti kutseeksamid Gattšinas sealse Eesti Konsistooriumi juures (eesti koguduste sinodil) ja omandas aseõpetaja õigused. Samal päeval, 24. septembril 1923 ordineeriti ta (koos Rudolf Raudmundiga) õpetajaametisse.

Martin Jõgi asus ametisse Pihkva Jakobi kogudusse. Veel töötas ta Kobrinos, Spankkovas, Gubanitsas, Teškovos ja Leningradis.

Hiljem tuli ta tagasi Eestisse ja töötas esialgu jutlustajana Pärnus. Aastal 1946 määrati ta Konsistooriumi otsusega Audru Püha Risti koguduse õpetajaks ja sama aasta sügisel Tõstamaa Maarja koguduse hooldajaõpetajaks. Emerituuri arvati ta 10. aprillist 1955 omaenda palvel.

## Viited
Skeem

**Skeem** (vanakreeka sõnast σχῆμα 'kuju, vorm') on terviku osade seoste kujutis. 

Tervikuks võib olla näiteks nähtus, protsess, seade või muu objekt. 

Skeem esitatakse enamasti graafilise kujutisena tingmärkide abil. Skeem võib näidata objekti 
* struktuuri (plokkskeem, struktuuriskeem), 
* tööpõhimõtet (põhimõtteskeem), 
* seadmeüksuste ühendamise viisi (montaažiskeem). 

Skeeme kasutatakse peamiselt tehnikas, kuid ka majanduses, matemaatikas jm. 

## Viited

## Vaata ka
* Struktuur
* Süsteem
* Elektriskeem
* Mehhanismi kinemaatiline skeem
Johannes Kaljola

**Johannes Kaljola** (aastani 1937 **Johannes Nolk**; 12. oktoober 1900 Jamburg – 31. mai 1954 Tallinn) oli eesti näitleja ja lavastaja.

Johannes Kaljola lõpetas 1924. aastal Draamastuudio teatrikooli I lennu.

Ta töötas 1924–1929 ja 1930–1953 Eesti Draamateatris (1925–1937 Draamastuudio Teater) ning 1929–1930 Ugalas, 1946–1951 oli ühtlasi Eesti NSV Riikliku Teatriinstituudi lavapraktika õppejõud.

Johannes Kaljola oli Eesti teatri esimene lava-Pearu: aastal 1932 mängis ta Draamastuudio Teatris lavastatud "Tõe ja õiguse" esmalavastuses (Andres Särevi dramatiseering) "Vargamäe"  Pearu osa. Hiljem, 1952. aastal mängis ka sama dramatiseeringu järgi tehtud kuuldemängus „Vargamäe”.

Ta on mänginud filmides "Elu tsitadellis" ja "Valgus Koordis".

## Tunnustus
*1945 Eesti NSV teeneline kunstnik

## Viited
Georg Taleš

**Georg Taleš** (30. mai 1912 Peterburi – 30. oktoober 1997) oli Eesti ooperilaulja (bariton).

Ta lõpetas 1932. aastal Petseri Ühisgümnaasiumi.

Õppis laulmist Malama stuudios, Tallinna Konservatooriumis Ludmilla Hellat-Lemba ja Aleksander Arderi lauluklassis ning aastatel 1937–1939 Itaalias Milanos E. Piccoli juures.

Aastatel 1939–1971 oli ta Estonia teatri solist.

Ta on mänginud muusikafilmis "Kui saabub õhtu" ja mängufilmis "Metskapten".

## Tunnustus
*1937 Viini rahvusvahelise lauljate konkursi laureaat
*1950 Eesti NSV teeneline kunstnik
*1951 Stalini preemia

## Isiklikku
Tema abikaasa oli ooperilaulja Veera Nelus.

## Viited

## Välislingid
*ERR arhiiv. Bel canto: Georg Taleš (1987)
*Haud Tallinna Metsakalmistul
Mikrolülitus

**Mikrolülitus** on väga väikeste mõõtmetega elektri- või elektroonikaseadme sõlm. 

Lülituste miniaturiseerimise eesmärgil valmistati esialgu kompaktseid elektroonikalülitusi mikromoodulitena. Moodul koostati kohastikku paiknevatest ja omavahel ühendatud 10×10 mm suurustest liistakutest (kiipidest), millest igaüks kandis mingit üksikosa (takistit, kondensaatorit, dioodi, transistori). 1960. aastaist peale valmistatakse mikrolülitusi integraallülitustena.

## Viited
Juilliard School

**Juilliard School** on muusika-, näitekunsti- ja tantsuülikool Ameerika Ühendriikides New Yorgis.

Üks ülikooli eelkäijaid oli 1905. aastal asutatud Institute of Musical Art. 1926. aastal ühines see Augustus Juilliardi pärandi rahastusel 1924. aastal asutatud Juilliard Graduate Schooliga. Uue kooli nimeks sai Juilliard School of Music.

Quacquarelli Symonds paigutas 2016. aastal Juilliard Schooli maailma ülikoolide pingereas  esituskunstikoolide seas esikohale.

## Viited

## Välislingid
* Juilliard School
Eeva-Maija Tammekann

**Eeva-Maija Tammekann** (9. mai 1930 Tartu – 12. oktoober 2016 Helsingi) oli eesti päritolu Soome raamatukoguhoidja, filosoofialitsentsiaat.

Ta töötas aastatel 1970–1979 Jyväskylä Ülikooli raamatukogu juhatajana. Aastatel 1980–1993 oli ta Eduskunna raamatukogu juhataja.

## Isiklikku
Tema isa August Tammekann oli geograaf, esimene eestlasest Tartu Ülikooli geograafiaprofessor. Kumbki on maetud Helsingi Hietaniemi kalmistule.

## Viited
Bīzhan Nāmdār Zangeneh

**Bīzhan Nāmdār Zangeneh** (pärsia keeles بيژن نامدار زنگنه‎‎; sündinud 15. märtsil 1953 Kermānshāhis) on Iraani poliitik. Ta oli 15. augustist 2013 kuni 25. augustini 2021 Iraani naftaminister.

Ta sündis aastal 1953 Kermānshāhis Kermānshāhāni provintsis. Seal veetis ta ka oma varajased kooliaastad. Keskkooli lõpetas ta Teheranis. Seejärel lõpetas ta aastal 1977 Teherani Ülikooli magistrikraadiga ehitusinsenerina.
Elo-Reet Järv

**Elo-Reet Järv** (6. august 1939 Tallinn – 12. oktoober 2018 Tallinn) oli eesti nahakunstnik.

1957. aastal lõpetas ta Tallinna 7. Keskkooli, aastatel 1957–1958 õppis Tartu Kunstikoolis. 1964. aastal lõpetas ta Eesti NSV Riikliku Kunstiinstituudi nahkehistöö erialal.

Aastatel 1965–1969 oli ta kombinaadi Kaubandustehnika reklaamtsehhi kunstnik ning naha- ja jalatsivabriku Kommunaar kunstnik, 1969–1975 kirjastuse Eesti Raamat kunstiline toimetaja. 1975. aastast tegutses vabakutselise nahakunstnikuna, tehes nahkehistööd ja nahkskulptuure.

1970. aastast Eesti Kunstnike Liidu liige, 2006. aastast auliige.

## Looming
Näitustel hakkas Elo Järv esinema 1966. aastal, esialgu köidetega. 1973. aastast tegi ta ka nahast vabaplastikat ja esines eksperimentaaltarbekunsti grupinäitusel Kiek in di Kökis. 1970.‒1990. aastatel kujunes temast kunstnik, kes ületas ja lahustas tarbe- ja kujutava kunsti piire. Üks tema läbimurdetöid oli kolmeosaline "Valvurid" (1983), mille eest ta sai Kristjan Raua preemia, samuti sari "Trofeed piiritsoonist" (1984). 1989. aastal ühines Elo Järv neosürrealistliku rühmitusega Para '89, kus tema vaimseiks kaaslasteks said Jüri Palm, Ilmar Malin ja Rootsis tegutsev luuletaja Ilmar Laaban. Järgnesid esinemised Eestis, Soomes ja Rootsis ja ka rahvusvaheline tunnustus. Pärast Eesti taasiseseisvumist valmis Elo Järvel mitu sotsiaalse hoiakuga skulptuurisarja.

2011. aasta lõpus avati Eesti Tarbekunsti- ja Disainimuuseumis Elo Järve isikunäitus "Klassikute" sarjas. 2013. aastal sai ta teist korda Kristjan Raua preemia. 2018. aasta sügisel toimus Haapsalus Evald Okase muuseumis näitus "Kolm Järve", kus eksponeeriti Elo Järve, tema isa Eduard Järve ja vanaisa Martin Järve teoseid. 

## Tunnustus
*1984 Kristjan Raua preemia (nahkehistöö eksperimendid ja kompositsioon "Valvurid" I–III)
*1985 Baltimaade tarbekunstitriennaali peapreemia
*1985 Eesti NSV teeneline kunstnik
*1999 Eesti Nahakunstnike Liidu preemia "Aasta genuiin"
*2012 Kristjan Raua preemia (unikaalsed ja maailmas ainulaadsed nahast skulptuurid retrospektiivnäitusel "Klassikud. Nahakunstnik Elo Järv" Eesti Tarbekunsti- ja Disainimuuseumis 26.11.2011-29.01.2012)

## Isiklikku
Tema isa oli raamatugraafik Eduard Järv.

## Viited

## Välislingid
*E-varamu. Eesti Kunstimuuseumi fotokogu. Nahakunstnik Elo-Reet Järv
*Haud Tallinna Rahumäe kalmistul
Aleksander Kikinov

**Aleksander Kikinov** (sündinud 13. mail 1958) on Eesti balletitantsija. 

1976. aastal lõpetas ta Tallinna Balletikooli.

Töötas RAT Vanemuine balletiartistina. Hiljem tantsis Viru varietees.

Ta on teinud tantsijana kaasa filmides "Suletud ring", "Bolero" ja "Saatana pisar".

## Lavarolle
*Kalevipoeg – Eugen Kapi ballett "Kalevipoeg"
*Nõid – Eugen Kapi ballett "Kullaketrajad"
*Paulmann – Lepo Sumera ballett "Anselmi lugu"
*Margus – ballett "Libahunt"

## Tunnustus
*1988 – Eesti NSV teeneline kunstnik

## Viited

## Välislingid
*Rahvusarhiivi fotode andmebaas. RAT "Vanemuine" balletiartist Aleksander Kikinov (1985)
Võšnivka (Pohrebõštše rajoon)

**Võšnivka** (ukraina keeles Вишнівка) on küla Ukrainas Vinnõtsja oblastis Pogrebõštše rajoonis. Elanike arv on 163. Pindala on 0,86 km².
Ferdinand Brunot

**Ferdinand-Eugène-Jean-Baptiste Brunot** (6. november 1860 Saint-Dié-des-Vosges – 30. jaanuar 1938 Pariis) oli prantsuse keeleteadlane. 

Ta on üks neid, keda toob esile Andrus Saareste.

## Teoseid
*Brunot, Ferdinand 1922. *La pensée et la langue: Méthodes, principes et plan d'une théorie nouvelle du langage appliquée au français*. Paris: Masson.

## Viited
Ado Tamm

**Ado Tamm** (16. aprill 1938 Võrumaa – 24. veebruar 2005) oli eesti puhkpillimängija.

1958. aastal lõpetas ta Tartu Muusikakooli metsasarve erialal. Õppis Tallinna Riiklikus Konservatooriumis Mart Paemurru metsasarveklassis.

Ta oli Eesti Riikliku Sümfooniaorkestri metsasarve rühma kontsertmeister.

Aastatel 1991–1993 oli ta Tallinna Konservatooriumi metsasarveklassi juhataja.

Ta on maetud Pärnamäe kalmistule.

## Tunnustus
*1989 Eesti NSV teeneline kunstnik

## Viited

## Välislingid
*Rahvusarhiivi fotode andmebaas. Paide Rajooni Kultuurimaja saksofonist Ado Tamm esinemas kunstilise isetegevuse festivalil (1967)
Kristiina Kresmer

**Kristiina Kresmer** (sündinud 15. märtsil 1996) on Eesti murdmaasuusataja.

Debüüdi maailma karikasarjas tegi ta 17. jaanuaril 2015 Otepääl, kus sai klassikasprindis 50. koha.

2015. aastal saavutas ta Eesti meistrivõistlustel klassikasprindis kolmanda koha.

## Välislingid
*Sissekanne FIS-i lehel
Margit Randver

**Margit Randver** (sünninimi **Margit Kaljumäe**; sündinud 20. juunil 1974) on Eesti endine kergejõustiklane, teivashüppaja.

Ta lõpetas 1992. aastal Vändra Keskkooli.

Ta on teivashüppes viiekordne Eesti meister: aastatel 1997, 1999, 2001 ja 2002 staadionil ning 2002 sisehallis. Kokku on ta Eesti meistrivõistlustel eri aladelt saanud 29 medalit, neist 10 kulda.

## Välislingid
* 
*Tulemused spordiinfo.ee kodulehel
Marcelin Gando

**Aime Marcelin Gando Biala** (sündinud 27. veebruaril 1996 Loumis) on Kameruni jalgpallur, kes mängib poolkaitsjana Küprose kõrgliiga klubis Enosis Neon Paralimni.

2016. aasta veebruaris liitus ta Eesti Meistriliiga klubiga FCI Levadia. Enne seda mängis ta Kameruni klubides Unisport de Bafang, Astres, New Star ja Apejes.

Meistriliigas tegi ta debüüdi 5. märtsil 2016 mängus FC Flora vastu. Esimese värava lõi ta liigas sama aasta 18. märtsil mängus Narva Transi vastu. 2018. aasta hooajal lõi ta liigas 14 väravat, millega jäi parima väravaküti arvestuses jagama kaheksandat kohta.

2021. aasta jaanuaris liitus ta Küprose kõrgliiga klubiga Enosis Neon Paralimni.

Ta on esindanud Kameruni alla 23-aastaste koondises.

## Saavutused
;FCI Levadia
*Meistriliiga
**Teine koht: 2016, 2017, 2018
*Eesti karikas
****Võit**: 2017/2018
*Eesti superkarikas
****Võit**: 2018
**Teine koht: 2019

## Viited

## Välislingid
*Indrek Petersoo, FC Levadia sõlmis Gandoga lepingu, fclevadia.ee, 15. veebruar 2016
Jerzy Hryniewiecki

**Jerzy Hryniewiecki** (21. aprill 1908 Tartu – 28. august 1989 Varssavi) oli poola arhitekt ja linnaplaneerija.

Üks tema tuntumaid töid on Poolas Katowices asuv meelelahutushoone Spodek ('taldrik').

## Tunnustus
*1962 – valiti Ameerika Arhitektide Instituudi auliikmeks

## Isiklikku
Tema isa oli Bolesław Hryniewiecki.
Ramiz Karitšev

**Ramiz Karitšev** (vene keeles Рамиз Исаевич Каричев; detsember 1913 Bathumi – 1969 Moskva) oli Nõukogude Liidu jalgpallur (poolkaitsja) ja jalgpallitreener.

## Klubikarjäär
*1934–1937 Batumi Dinamo
*1937–1949 Moskva Torpedo
*1950–1951 Riia Daugava
*1952 JK Tallinna Kalev

Tallinna Kalevi eest mängis ta viis mängu. Pärast Tallinna Kalevis mängimist jätkas ta jalgpallitreenerina.
Anton Mirantšuk

**Anton Mirantšuk** (vene keeles Антон Андреевич Миранчук; sündinud 17. oktoobril 1995 Slavjansk-na-Kubanis) on vene jalgpallur, kes mängib poolkaitsjana Venemaa kõrgliiga klubis Moskva Lokomotiv.

Ta liitus Moskva Lokomotiviga 2011. aastal ja debüteeris klubi esindusmeeskonnas 2013. aastal. Aastal 2016 mängis ta laenul Eesti Meistriliiga klubis FC Tallinna Levadia. Ta lõi sel hooajal Meistriliigas 14 väravat ja oli Levadia resultatiivseim mängija. 2017. aasta aprillis debüteeris Mirantšuk Venemaa kõrgliigas.

Venemaa jalgpallikoondises tegi Mirantšuk debüüdi 7. oktoobril 2017 sõprusmängus Lõuna-Korea vastu. Koondisekarjääri esimese värava lõi ta 8. juunil 2019 EM-i valikmängus San Marino vastu. Ta kuulus Venemaa koondisse 2018. aasta jalgpalli maailmameistrivõistlustel.

## Saavutused
;Moskva Lokomotiv
*Premjer Liga: 2017–18
*Venemaa karikas: 2018–19

## Välislingid
*Indrek, Petersoo, Anton Mirantšuk liitus FC Levadiaga, fclevadia.ee, 5. veebruar 2016
Lourdes Mohedano

**Lourdes Mohedano Sánchez de Mora** (sündinud 17. juunil 1995 Córdobas) on Hispaania iluvõimleja.

Ta on iluvõimelise maailmameistrivõistlustelt võitnud kaks kuldmedalit ja kaks pronksmedalit. Euroopa meistrivõistlustel on ta võitnud ühe hõbemedali ning kaks pronksmedalit.

2016. aasta suveolümpiamängudel Rio de Janeiros võitis ta rühmaharjutuses hõbemedali.

## Välislingid
* Lourdes Mohedano Rahvusvahelise Rühmvõimlemise Föderatsiooni kodulehel
Modi Rosenfeld

**Modi Rosenfeld** (sünninimi **Mordechai Rosenfeld**; sündinud 29. aprillil 1970 Tel Avivis), tuntud ka kui **Modi,** on Iisraeli püstijalakoomik, näitleja ja kantor.
Lunar Reconnaissance Orbiter

**Lunar Reconnaissance Orbiter (LRO)** on NASA kosmosesond, mis tiirleb ümber Kuu. Sondi ülesanneteks on Kuu pinna detailne kaardistamine, ohutute maandumispaikade tuvastamine, võimalike maavarade avastamine, radiatsiooni mõõtmine ja uute tehnoloogiate katsetamine.

LRO startis koos LCROSS-iga Kuule 18. juunil 2009. See oli esimene USA kosmosemissioon Kuule rohkem kui kümne aasta jooksul.

Sond on missiooni jooksul 100-meetrise täpsusega kaardistanud 98,2% Kuu pinnast ja 50&nbsp;cm täpsusega kõik Apollo programmi maandumispaigad. Esimesed LRO tehtud pildid avaldati 2. juulil 2009 ja neile oli jäädvustatud Mare Nubium (Pilvede meri).

Missiooni maksumus on 583 miljonit dollarit, millest 504 miljonit kulus Lunar Reconaissance Orbiterile ja 79 miljonit LCROSSile.

## Missioon
Sond ehitati NASA Goddardi kosmosekeskuses ja see kaalub 1,9 tonni. Missioon pidi algselt kestma aasta, kuid NASA on seda mitu korda pikendanud.

Sondi projekt valmis 2006. aastal ja algselt pidi LRO Kuu orbiidile minema oktoobris 2008, kuid starti lükati edasi 17. juuniks 2009. NASA pidi starti veel ühe päeva võrra edasi lükkama, et kosmosesüstik Endeavour saaks startida missioonile STS-127, mis oli tehnilise rikke tõttu hilinenud. LRO startis 18. juunil ja saabus Kuu orbiidile 23. juunil.
 
LRO uurib Kuu topograafiat, polaaralasid, mõõdab radiatsiooni Kuu orbiidil ja teeb kõrgresolutsiooniga fotosid, et nende alusel valida välja tulevased maandumispaigad mehitatud ja mehitamata missioonidele. Lisaks sellele on sond tuvastanud varasemate Vene ja USA missioonide, sealhulgas Apollo programmi, täpsed maandumispaigad ja neid pildistanud.

## Galerii

Pilt:LRO FirstImage.jpg|Esimene LRO pilt 
Pilt:Apollo11-LRO-March2012.jpg|Apollo 11 maandumispaik
Pilt:Apollo 12 LRO.jpg|Apollo 12 ja Surveyor 3 maandumispaik
Pilt:LRO Apollo14.jpg|Apollo 14 maandumispaik
Pilt:LRO Apollo15.jpg|Apollo 15 maandumispaik
Pilt:LRO Apollo16.jpg|Apollo 16 maandumispaik
Pilt:LRO Apollo17.jpg|Apollo 17 maandumispaik
Pilt:Apollo 17 LM Challenger LRO.png|Lähivõte Apollo 17 kuumooduli laskumisastmest
Pilt:390497main surveyor1 enlarged.jpg|Surveyor 1 maandumispaik
Pilt:LROviewsLADEEorbitingMOON-20140114.jpg|LRO pilt LADEEst. Sondid olid üksteisest 9&nbsp;km kaugusel. 
Pilt:Earthrise over Compton crater -LRO full res.jpg|Maa tõus Comptoni kraatri juures


LRO WAC Nearside Mosaic.jpg |Maa-poolne külg
Moon Farside LRO.jpg |Kuu tagakülg
LRO WAC North Pole Mosaic (PIA14024).jpg|Kuu põhjapoolus
LRO WAC South Pole Mosaic.jpg|Kuu lõunapoolus


## Viited
Meri (Kuu)

**Kuu mered** on suured basaltsest laavast moodustunud Kuu tasandikud. Tasandikke nimetati meredeks, sest vanaaja astronoomid uskusid ekslikult, et need olid kunagi täidetud veega. Kuu mered moodustavad Kuu pinnast umbes 16% ja asuvad peamiselt Maa-poolsel küljel. Kuu tagaküljel asuvad mered peamiselt suurtes kraatrites. Mered peegeldavad mandritest vähem valgust ning seetõttu näivad palja silmaga Kuud vaadates tumedamad. 

Üks tuntumaid meresid on Vaikuse meri. Sinna jõudsid 1969. aastal USA “Apollo 11” kosmoselennu käigus astronaudid esmakordselt Kuu pinnale.

## Viited
Lester Meléndez

**Lester Meléndez** (sündinud 18. mail 1981 Chinandegas) on Nicaragua jalgpallur (väravavaht) ja jalgpallitreener.

2008. aastal mängis ta klubis JK Tallinna Kalev.

## Välislingid
*Nicaragua koondise väravavaht Kalevi trennis, SLÕL, 16. mai 2008
Semjon Ossinovski

**Semjon Ossinovski** (ukraina keeles Семен Менделейович Осиновський; sündinud 25. detsembril 1960 Biškekis Kirgiisi NSV-s) on juudi päritolu Ukraina jalgpallur ja jalgpallitreener.

Aastatel 1977–1983 mängis ta klubis Alga Frunze. 

1984. aastal mängis ta klubis Tallinna Dünamo. 

Aastatel mängis ta klubis FC Tavriya Simferopol, millega tuli aastatel 1985 ja 1987 Ukraina meistriks. Mängijakarjääri lõpetas ta 1995 klubis Tšerkassõ Dnipro.

Hiljem oli ta muu hulgas klubide Tšerkassõ Dnipro, MFC Kremin Krementšuki ja FC Polissja Žõtomõri peatreener.

Ta mängis Nõukogude Liidu alla 18-aastaste noortekoondises.
Arūnas Pukelevičius

**Arūnas Pukelevičius** (sündinud 9. mail 1973 Kaunases) on Leedu endine jalgpallur, poolkaitsja.

Enamiku oma jalgpallurikarjäärist mängis ta Leedu klubides, kuid 1998. aastal mängis ta Poola klubis Krakówi Wisła ja 2004. aastal seitse mängu Eesti klubis FC TVMK Tallinn.

Pukelevičius esindas Leedut koondisemängudes aastatel 1996–1997 neljal korral.
Anton Tšuikov

**Anton Tšuikov** (ukraina keeles Антон Андрійович Чуйков; sündinud 15. juunil 1992 Maardus) on Ukraina jalgpallur, keskkaitsja.

Elukutselise jalgpalluri karjääri alustas ta 2010. aastal klubis FC Levadia II. 2013. aastast mängis ta klubis FC Infonet Tallinn. Viimati kuulus ta Maardu Linnameeskonna koosseisu.

Ta on kahel korral esindanud Ukrainat alla 16-aastaste koondises.

## Viited
Sergei Ussoltsev

**Sergei Ussoltsev** (ukraina keeles Сергій Усольцев; sündinud 2. aprillil 1975) on Ukraina endine jalgpallur, väravavaht.

Aastal 2014 määras Eesti Jalgpalli Liit Ussoltsevile eluaegse mängukeelu mängutulemustega manipuleerimise eest.

## Karjäär
*1991–1992 JK Sillamäe Kalev
*1993–1994 FC Tallinna Norma
*1994–1995 FC Narva Trans
*1995–1998 FC Tallinna Lantana
*1999–2000 FC Narva Trans
*2001–2004 FC TVMK Tallinn
*2004–2005 FC Narva Trans
*2006 Tampereen Peli-Pojat-70
*2007–2008 FC Narva Trans
*2008 FC Daugava
*2009–2010 FC Narva Trans

## Viited
František Majdloch

**František Majdloch** (14. oktoober 1929 Hranice na Moravě, Přerovi ringkond, Olomouci maakond – 30. november 2001) oli Tšehhoslovakkia poksija. 

Ta oli kokku üheksakordne Tšehhoslovakkia meister aastatel 1947–1950 ja 1952–1956.

Ta osales Euroopa eest 1948. aastal kärbeskaalus (kuni 112 naela ehk 50,8 kg) maavõistlusel USA Kuldkinda-turniiri võitja meeskonnaga ning võitis 13. aprillil Chicagos oma kohtumises Joseph Castañedat. Ta oli esimene ja on olnud ainuke Tšehhoslovakkia poksija, kes on Euroopat esindanud Euroopa–USA Kuldkinda-võistlustel. 

Majdloch sai kärbeskaalus (kuni 51 kg) 1948. aasta Londoni olümpiamängude poksivõistlustel 4. koha, kaotades poolfinaalis hilisemale kuldmedali- ja olümpiavõitjale Pascual Pérezele (Argentina) ning 3. koha kohtumise Soo-Ann Hanile (Lõuna-Korea). Ta osales kukk-kaalus (kuni 54 kg) 1952. aasta Helsingi olümpiamängude poksivõistlustel, kuid kaotas veerandfinaalis oma kohtumise hilisemale pronksmedalivõitjale Gennadi Garbuzovile (NSV Liit) ja jäi edasisest medaliheitlusest välja ning kärbeskaalus (kuni 51 kg) 1956. aasta Melbourne'i olümpiamängude poksivõistlustel, kuid kaotas 2. ringis oma kohtumise ja jäi edasisest medaliheitlusest välja. 

Ta sai kärbeskaalus (kuni 51 kg) 7. Euroopa meistrivõistlustel (Dublin, 1947), pronksmedali, kaotades poolfinaalis hilisemale hõbemedalivõitjale James Clintonile (Šotimaa) ja võites pronksmedalikohtumises József Bednaid (Ungari) ning 10. Euroopa meistrivõistlustel (Varssavi, 1953) hõbemedali, kaotades finaalis kuldmedalivõitjale ja Euroopa meistrile Henryk Kukierile (Poola). 

## Isiklikku
Ta oli rahvuselt tšehh.

## Viited

## Välislingid
*
Rajmund Tomasz Brzozowski

**Rajmund Tomasz Brzozowski** (1. jaanuar 1885 – ?) oli Poola sõjaväelane.

Ta osales esimeses maailmasõjas ja Nõukogude-Poola sõjas.

Ta on pälvinud Vabadusristi teenetemärgi.
Näkilill

**Näkilill** (ka neriine, *Nerine* Herb.) on taimeperekond amarülliliste sugukonnast.

Perekonda kuulub 30 liiki. Nende pärismaine levila on Aafrika lõunaosas.
Peter Grzybek

**Peter Grzybek** (22. november 1957 Herne – 29. mai 2019 Graz) oli saksa semiootik, keeleteadlane ja slavist. 
.
Ta töötas Grazi Ülikoolis Austrias. Aastail 1984–1992 töötas ta Bochumi Ruhri Ülikoolis.

## Teoseid
*Grzybek, Peter 1989. *Studien zum Zeichenbegriff der sowjetischen Semiotik (Moskauer und Tartuer Schule)*. (Bochumer Beiträge zur Semiotik 23.) Bochum: Universitäts-Verlag Brockmeyer.
*Grzibek, Peter 1994. Foundations of semiotic proverb study. In: Mieder, Wolfgang (ed.), *Wise Words: Essays on the Proverb*.  New York: garland Publishing, 31–71.
Grazi Ülikool

**Grazi Ülikool** on ülikool Austrias Grazi linnas.

Ülikool on asutatud 1585. aastal. See on Austria vanuselt teine ülikool.

## Välislingid
* Grazi Ülikooli koduleht
Bochumi Ruhri Ülikool

**Bochumi Ruhri Ülikool** (*Ruhr-Universität Bochum*, RUB) on ülikool, mis asub Bochumis Saksamaal.

Ülikool on asutatud aastal 1962. Aastal 2016 oli see suuruselt viies ülikool Saksamaal. 

## Õppejõude
*professor Klaus Militzer
Richard Luhtaru

**Richard Luhtaru** (sündinud 31. jaanuaril 2000 Tartus) on rakendusfüüsik, kes on kooliõpilasena silma paistnud nii üleriigilistel kui ka rahvusvahelistel ainevõistlustel. Eriti häid tulemusi on ta näidanud loodus- ja reaalainete valdkonnas. 

## Hariduskäik
* 2007–2016 Miina Härma Gümnaasium

*2016–2019 Hugo Treffneri Gümnaasium
*2019–2023 Massachusettsi Tehnoloogiainstituut
*Alates 2023. aastast Stanfordi Ülikool

## Saavutused

### 2018
Põhja- ja Baltimaade füüsikaolümpiaad – kuldmedal (üldvõitja)

Balti informaatikaolümpiaad (BOI) – hõbemedal

Euroopa füüsikaolümpiaad (EuPhO) – kuldmedal (üldvõitja, parima eksperimendi auhind)

Rahvusvaheline matemaatikaolümpiaad (IMO) – hõbemedal

Rahvusvaheline füüsikaolümpiaad (IPhO) – hõbemedal

Rahvusvaheline informaatikaolümpiaad (IOI) – pronksmedal

Rahvusvaheline astronoomia ja astrofüüsika olümpiaad (IOAA) – kuldmedal

### 2017
Balti informaatikaolümpiaad (BOI) – pronksmedal 

Põhja- ja Baltimaade füüsikaolümpiaad – hõbemedal

Euroopa füüsikaolümpiaad – hõbemedal

Rahvusvaheline matemaatikaolümpiaad (IMO) – hõbemedal

Rahvusvaheline lingvistikaolümpiaad (IOL) – diplom

Rahvusvaheline astronoomia ja astrofüüsika olümpiaad (IOAA) – hõbemedal

Rahvusvaheline võistkondlik matemaatikavõistlus "Balti Tee" – 5. koht Eesti võistkonna koosseisus

### 2016

Aasta õppuri auhind aasta õpetaja galal „Eestimaa õpib ja tänab“

Euroopa Liidu loodusteaduste olümpiaad (EUSO) – kuldmedal

Rahvusvaheline bioloogiaolümpiaad (IBO) – hõbemedal

Rahvusvaheline matemaatikaolümpiaad (IMO) – diplom

Rahvusvaheline astronoomia ja astrofüüsika olümpiaad (IOAA) – hõbemedal  

### 2015

Rahvusvaheline loodusteaduste olümpiaad (IJSO) – kuldmedal

Euroopa Liidu loodusteaduste olümpiaad (EUSO) – kuldmedal

Rahvusvaheline matemaatikaolümpiaad (IMO) – diplom

Rahvusvaheline võistkondlik matemaatikavõistlus "Balti Tee" – 3. koht Eesti võistkonna koosseisus

### 2014
Rahvusvaheline loodusteaduste olümpiaad (IJSO) – hõbemedal

## Viited
Jüri Druus

**Jüri Druus** (30. jaanuaril 1940 Tartu – 1986) oli eesti koomik, akrobaat, varietee- ja tsirkuseartist.

1958. aastal lõpetas ta Tallinna Tööstuskooli nr 2 laevamonteerija erialal. 

1957. aastast esines ta paaris koos Sergei Fatkiniga. Töötas Eesti NSV Riiklikus Filharmoonias akrobaadina. Koos esinesid nad paljudes NSV Liidu linnades ja sotsialismimaades, aga ka Soomes, Prantsusmaal, Kanadas, Egiptuses, Etioopias, Jeemenis, Tansaanias, Keenias, Nigeerias, Kongos ja Ladina-Ameerika riikides.

## Tunnustus
*1967 Eesti NSV teeneline kunstnik

## Viited

## Välislingid
*Rahvusarhiivi fotode andmebaas. Akrobaadid Jüri Druus ja Sergei Fatkin (1967)
*Eesti Filmi Andmebaas. Akrobaadid Jüri Druus ja Sergei Fatkin. Ringvaade "Nõukogude Eesti" nr 1, 3/6 (1966)
*Eesti Filmi Andmebaas. Intervjuu Jüri Druusi ja Sergei Fatkiniga. Ringvaade "Nõukogude Eesti" nr 11, 4/5 (1968)
*Eesti Filmi Andmebaas. Muusikafilm "Druus ja Fatkin" (1971)
Elisa

**[[Elisa (eesnimi)|Elisa]]** on naisenimi.

**Elisa** või **ELISA** on mitme asja nimi:
* **[[Elisa Oyj]]**, Soome telekommunikatsiooniettevõtte
** **[[Elisa Eesti]]**, Elisa Oyj tütarettevõte Eestis

* **[[ELISA (immunoensüümmeetod)|ELISA]]** ehk immunoensüümmeetod
* **[[ELISA (satelliit)|ELISA]]**, Prantsuse satelliit